b'\n_START_ARTICLE_\nPark Tivoli, Ljubljana\n_START_SECTION_\nZgodovina\n_START_PARAGRAPH_\nNa\xc4\x8drt za javni park je izdelal francoski in\xc5\xbeenir Blanchard. Park so odprli leta 1813. Kasneje so ga urejali Latterman, vrtnarji mar\xc5\xa1ala Radetzkega in drugi. Po potresu je pri urejanju svetoval arhitekt Fabiani \xc5\xbeupanu in vrtnarju Heinicu. \xc5\xa0vicarijo je na\xc4\x8drtoval arhitekt Koch, ledenico v bli\xc5\xbeini pa arhitekt Jager._NEWLINE_Dobro stoletje kasneje, med letoma 1921 in 1939, je Jo\xc5\xbee Ple\xc4\x8dnik delno preuredil podobo parka._NEWLINE_Danes ima park \xc5\xa1tevilne sprehajalne poti, cvetli\xc4\x8dne ureditve, fontane in kipe. Glavne to\xc4\x8dke parka so trije veliki kostanjevi drevoredi in Jakopi\xc4\x8dev drevored, ki ga je raz\xc5\xa1iril in uredil Ple\xc4\x8dnik._NEWLINE_Park so v prvi, \xc5\xa1e posebej pa v drugi polovici 20. stoletja dopolnjevali z razli\xc4\x8dnimi objekti \xc5\xa1portno-sprostitvene narave. Tako so zgradili ribnik, ob preureditvi vrtnarije dodali botani\xc4\x8dni vrt, ohranili rastlinjak, med drugo svetovno vojno so uredili otro\xc5\xa1ko igri\xc5\xa1\xc4\x8de, \xc5\xbee prej letno kopali\xc5\xa1\xc4\x8de Ilirija (1929), \xc5\xa1portno dvorano Tivoli (1965; arhitekt Marjan Bo\xc5\xbei\xc4\x8d), pokrito kopali\xc5\xa1\xc4\x8de s fitnesom in keglji\xc5\xa1\xc4\x8dem (1973; arhitekt Fedja Ko\xc5\xa1ir),... Poleg tega se v parku nahajajo \xc5\xa1e odprta igri\xc5\xa1\xc4\x8da za tenis, ko\xc5\xa1arko, kotalkanje in mini golf._NEWLINE_V parku sta \xc5\xa1e dva pomembnej\xc5\xa1a baro\xc4\x8dna objekta: Cekinov in Tivolski grad._NEWLINE_Skupaj z Ro\xc5\xbenikom in \xc5\xa0i\xc5\xa1enskim hribom tvori Krajinski park Tivoli, Ro\xc5\xbenik in \xc5\xa0i\xc5\xa1enski hrib s 509 ha.'